కీర్తన 146
1 యెహోవాను స్తుతించండి,
నా ప్రాణమా, యెహోవాను స్తుతించు.
2 జీవితమంతా యెహోవాను స్తుతిస్తాను;
నేను బ్రతికి ఉన్నంత కాలం నా దేవునికి స్తుతి పాడతాను.
3 రాజుల మీద నమ్మకం ఉంచకండి,
నరులు మిమ్మల్ని రక్షించలేరు.
4 వారి ఆత్మ వారిని విడిచినప్పుడు, మట్టిలో కలిసిపోతారు;
వారి ప్రణాళికలు ఆ రోజే అంతరించిపోతాయి.
5 ఎవరికి యాకోబు యొక్క దేవుడు అండగా ఉంటారో,
ఎవరైతే వారి దేవుడైన యెహోవాలో నిరీక్షణ కలిగి ఉంటారో, వారు ధన్యులు.
6 ఆకాశాలను, భూమిని, సముద్రాన్ని,
వాటిలో ఉన్న సమస్తాన్ని సృజించినవాడు ఆయనే.
ఆయన ఎప్పటికీ నమ్మదగినవాడు.
7 ఆయన అణగారిన వారికి న్యాయం చేకూరుస్తారు,
ఆకలిగొనిన వారికి ఆహారం ఇస్తారు.
యెహోవా చెరసాలలో ఉన్నవారిని విడిపిస్తారు,
8 యెహోవా గుడ్డివారికి చూపునిస్తారు,
యెహోవా క్రుంగి ఉన్నవారిని లేవనెత్తుతారు,
యెహోవా నీతిమంతులను ప్రేమిస్తారు.
9 యెహోవా పరదేశీయులను కాపాడతారు.
తండ్రిలేని అనాధ పిల్లలను, విధవరాండ్రను ఆదరిస్తారు.
కాని దుష్టుల ప్రణాళికలను ఆయన వ్యతిరేకిస్తారు.
10 యెహోవా శాశ్వతకాలం పరిపాలిస్తారు.
సీయోను, మీ దేవుడు తరతరాలకు రాజ్యమేలుతారు.
యెహోవాను స్తుతించండి.