54
సీయోనుకు కలుగబోయే మహిమ
1 “గొడ్రాలా, పిల్లలు కననిదానా,
పాటలు పాడు.
ప్రసవవేదన పడనిదానా,
ఆనందంతో కేకలు వేయి.
ఎందుకంటే భర్త ఉన్నదాని పిల్లలకంటే
విడిచిపెట్టబడిన స్త్రీ పిల్లలు ఎక్కువగా ఉంటారు”
అని యెహోవా తెలియజేస్తున్నారు.
2 “నీ గుడారపు స్థలాన్ని పెద్దగా చేయి.
నీ గుడారపు తెరలను ఆటంకం లేకుండా
ముందుకు పొడిగించు
నీ త్రాళ్లను పొడవుగా చేయి.
నీ మేకుల్ని లోతుగా దిగగొట్టు.
3 నీవు కుడి వైపుకు ఎడమవైపుకు వ్యాపిస్తావు;
నీ వారసులు దేశాలను స్వాధీనం చేసుకుని
నిర్జనమైన వారి పట్టణాల్లో స్థిరపడతారు.
4 “భయపడకు; నీవు సిగ్గుపరచబడవు
అవమానానికి భయపడకు; నీవు అవమానపరచబడవు.
నీ యవ్వనపు సిగ్గును నీవు మరచిపోతావు
నీ వైధవ్యపు నిందను ఇకపై జ్ఞాపకం చేసుకోవు.
5 నిన్ను సృష్టించినవాడే నీ భర్త
ఆయన పేరు సైన్యాల యెహోవా,
ఇశ్రాయేలు పరిశుద్ధ దేవుడు నీ విమోచకుడు;
ఆయన భూమి అంతటికి దేవుడు.
6 విడిచిపెట్టబడి మనోవేదనకు గురైన భార్యను భర్త పిలిచినట్లు
తిరస్కరించబడిన యవ్వనంలో ఉన్న భార్యను భర్త పిలిచినట్లు,
యెహోవా నిన్ను తిరిగి పిలుస్తారు”
అని నీ దేవుడు చెప్తున్నారు.
7 “కొద్ది కాలం నేను నిన్ను విడిచిపెట్టాను,
కానీ గొప్ప జాలితో నేను నిన్ను తిరిగి చేర్చుకుంటాను.
8 తీవ్రమైన కోపంలో
కొంతకాలం నీవైపు నేను చూడలేదు
కాని నిత్యమైన కృపతో
నీపై జాలి చూపిస్తాను”
అని నీ విమోచకుడైన యెహోవా అంటున్నారు.
9 “ఇది నాకు నోవహు కాలంలోని జలప్రళయంలా ఉంది,
జలప్రళయం భూమి మీదికి ఇకపై రాదని నోవహు కాలంలో నేను ప్రమాణం చేశాను.
అలాగే ఇప్పుడు నీ మీద కోప్పడనని, ఎన్నడు నిన్ను గద్దించనని
నేను ప్రమాణం చేశాను.
10 పర్వతాలు కదిలినా
కొండలు తొలగిపోయినా
నా మారని ప్రేమ నిన్ను విడిచిపోదు.
నా సమాధాన నిబంధన తొలిగిపోదు”
అని నీపై దయ చూపించే యెహోవా చెప్తున్నారు.
11 “తుఫానులతో కొట్టుకుపోతూ ఓదార్పు లేక బాధపడుతున్న పట్టణమా,
వైడూర్యాలతో నేను నిన్ను తిరిగి కడతాను,
నీలమణులతో నీ పునాదులను వేస్తాను.
12 రత్నాలతో నీ కోట బురుజులపై గోడలు,
మెరిసే వజ్రాలతో నీ గుమ్మాలు
ప్రశస్తమైన రాళ్లతో నీకు గోడలు కడతాను.
13 యెహోవా నీ పిల్లలందరికి బోధిస్తారు
వారికి గొప్ప సమాధానం కలుగుతుంది.
14 నీవు నీతిలో స్థాపించబడతావు:
బాధించేవారు నీకు దూరంగా ఉంటారు.
నీవు దేనికి భయపడే అవసరం లేదు.
భయం నీకు దూరంగా ఉంటుంది.
అది నీ దగ్గరకు రాదు.
15 ఎవరైనా నీ మీద దాడి చేస్తే, అది చేసింది నేను కాదు;
నీ మీద దాడి చేసినవారు నీకు లొంగిపోతారు.
16 “చూడు, నిప్పులు ఊది మండించి
తన పనికి తగిన ఆయుధాన్ని తయారుచేసే
కమ్మరిని సృజించింది నేనే.
నాశనం చేయడానికి నాశనం చేసేవాన్ని సృష్టించింది నేనే.
17 నీకు వ్యతిరేకంగా తయారుచేయబడిన ఏ ఆయుధం విజయం సాధించదు,
నిన్ను దూషించే ప్రతి నాలుకను నీవు ఖండిస్తావు.
యెహోవా సేవకులు పొందే స్వాస్థ్యం ఇదే,
నా వలన వారికి కలిగే నిరూపణ ఇదే”
అని యెహోవా ప్రకటిస్తున్నారు.