కీర్తన 99
1 యెహోవా పరిపాలిస్తారు,
ప్రజలు భయభక్తులతో వణికి పోతున్నారు;
కెరూబులకు* పైగా సింహాసనాసీనుడై దేవుడు కనిపిస్తున్నారు,
భూమి కంపించాలి.
2 సీయోను పట్టణంలో యెహోవా వైభవోపేతంగా
అందరికంటే పైన ఉన్నారు.
3 వారు మీ భీకరమైన గొప్ప నామాన్ని స్తుతిస్తారు,
మీరు పరిశుద్ధులు.
4 రాజు నిజాయితీ కలిగి న్యాయాన్ని ప్రేమిస్తాడు
కాబట్టి మీరు అతన్ని సుస్థిరంగా నిలబెడతారు;
యాకోబు ప్రజల పట్ల అంటే ఇశ్రాయేలీయుల పట్ల
నీతి నాయ్యాలు జరిగిస్తారు.
5 మన దేవుడైన యెహోవాను మహిమపరచండి
ఆయన పాదపీఠం దగ్గర ఆరాధించండి;
ఆయన పవిత్రులు.
6 దేవునికి చెందిన యాజకులలో మోషే అహరోనులు ఉన్నారు,
యెహోవా నామాన ప్రార్థించే వారిలో సమూయేలు ఉన్నాడు;
వారు దేవునికి ప్రార్థన చేశారు,
ఆయన జవాబిచ్చారు.
7 మేఘస్తంభంలో నుండి ఆయన మాట్లాడారు.
వారు ఆయన చట్టాలు పాటించారు ఆయన ఇచ్చిన శాసనాలను వారు అమలుచేశారు.
8 యెహోవా మా దేవా,
మీరు వారికి జవాబిచ్చారు.
మీరు వారికి క్షమించే దేవుడు,
కాని వారు తప్పు చేసినప్పుడు మీరు వారిని శిక్షించారు.
9 మన దేవుడైన యెహోవాను ఘనపరచండి
ఆయన పరిశుద్ధ పర్వతం దగ్గర ఆయనను ఆరాధించండి.
ఎందుకంటే మన దేవుడైన యెహోవా పరిశుద్ధుడు.
* కీర్తన 99:1 కెరూబుల సాధారణంగా దేవదూతలతో సమానంగా పరిగణించబడతాయి, అయితే ఇవి రెక్కల ప్రాణులే కానీ ఏవి అనేది చెప్పడం కష్టము. వీటి శరీర ఆకారం మానవ రూపం లేదా జంతు రూపంలో ఉంటుందని భావిస్తారు.