కీర్తన 129
యాత్రకీర్తన.
1 “నా యవ్వనకాలం నుండి పగవారు నన్ను ఎంతో హింసిస్తూ ఉన్నారు”
అని ఇశ్రాయేలు అనాలి;
2 “నా యవ్వనకాలం నుండి వారు నన్ను ఎంతో హింసిస్తూ ఉన్నారు,
కాని వారు నాపై విజయాన్ని పొందలేరు.
3 దున్నువారు దున్నినట్లు
నా వీపుపై పొడవైన చాళ్ళలాంటి గాయాలు చేశారు.
4 అయితే యెహోవా నీతిమంతుడు;
దుష్టులు కట్టిన తాళ్లను తెంచి ఆయన నన్ను విడిపించారు.”
5 సీయోనును ద్వేషించే వారందరు
సిగ్గుపడి వెనుకకు తిరుగుదురు గాక.
6 వారు ఎదగక ముందే ఎండిపోయిన
ఇంటికప్పు మీద పెరిగే గడ్డిలా అవుదురు గాక.
7 దానితో కోత కోసేవారు తమ చేతిని గాని
పనలు కట్టేవారు తమ ఒడిని గాని నింపుకోరు.
8 “యెహోవా ఆశీర్వాదం మీమీద ఉండును గాక;
యెహోవా నామమున మేము మిమ్మల్ని ఆశీర్వదిస్తున్నాము”
అని బాటసారులు అనకుందురు గాక.