56
ఇతరులకు రక్షణ
1 యెహోవా చెప్పే మాట ఇదే:
“నా రక్షణ రావడానికి సిద్ధంగా ఉంది,
నా నీతి త్వరలో వెల్లడవుతుంది,
కాబట్టి న్యాయంగా ఉండండి
సరియైనది చేయండి.
2 ఎవరైతే సబ్బాతును అపవిత్రం చేయకుండ
దానిని పట్టుదలతో ఆచరించేవారు,
ఏ కీడు చేయకుండ,
తమ చేతిని బిగబట్టుకునేవారు ధన్యులు.”
3 యెహోవాను వెంబడించే ఏ విదేశీయుడైనా,
“యెహోవా తన ప్రజల్లో నుండి నన్ను వెలివేస్తారు” అని అనకూడదు.
ఏ నపుంసకుడైనా,
“నేను కేవలం ఎండిన చెట్టును” అని అనకూడదు.
4 ఎందుకంటే యెహోవా చెప్పే మాట ఇదే:
“నేను నియమించిన సబ్బాతును పాటిస్తూ
నాకిష్టమైన వాటిని కోరుకుంటూ
నా నిబంధనకు నమ్మకంగా ఉండే నపుంసకులకు,
5 నా మందిరంలో, నా గోడలలో,
కుమారులు, కుమార్తెలు కలిగి ఉన్న దానికన్న
శ్రేష్ఠమైన జ్ఞాపకార్థాన్ని, పేరును ఇస్తాను.
ఎప్పటికీ నిలిచివుండే
నిత్యమైన పేరు వారికి నేను ఇస్తాను.
6 యెహోవాకు కట్టుబడి ఉంటూ
ఆయనకు సేవ చేస్తూ,
యెహోవా నామాన్ని ప్రేమిస్తూ,
ఆయన సేవకులుగా ఉంటూ
సబ్బాతును అపవిత్రపరచకుండా పాటిస్తూ,
నా నిబంధన నమ్మకంగా పాటిస్తున్న విదేశీయులందరిని
7 నా పరిశుద్ధ పర్వతం దగ్గరకు తీసుకువస్తాను,
నా ప్రార్థన మందిరంలో వారికి ఆనందాన్ని ఇస్తాను.
నా బలిపీఠం మీద వారు అర్పించే
దహనబలులు అర్పణలు అంగీకరించబడతాయి;
నా మందిరం అన్ని దేశాలకు
ప్రార్థన మందిరం అని పిలువబడుతుంది.”
8 ఇశ్రాయేలీయులలో బందీగా కొనిపోబడినవారిని సమకూర్చే
ప్రభువైన యెహోవా ఇలా తెలియజేస్తున్నారు:
“నేను సమకూర్చిన వారే కాకుండా
వారితో పాటు ఇతరులను సమకూర్చుతాను.”
దుష్టులపై దేవుని ఆరోపణ
9 పొలం లోని సమస్త జంతువులారా, రండి,
అడవిలోని సమస్త మృగాల్లారా, వచ్చి తినండి!
10 ఇశ్రాయేలు కావలివారు గ్రుడ్డివారు.
వారందరికి తెలివిలేదు;
వారందరు మూగ కుక్కలు,
వారు మొరగలేరు;
వారు పడుకుని కలలు కంటారు,
నిద్రంటే వారికి ఇష్టము.
11 వారు తిండి కోసం ఆరాటపడే కుక్కల వంటి వారు.
ఎంత తిన్నా వారికి తృప్తి ఉండదు.
వారు వివేచనలేని కాపరులుగా ఉన్నారు;
వారందరు తమకిష్టమైన దారుల్లో పోతారు,
తమ సొంత ప్రయోజనం చూసుకుంటారు.
12 వారు, “రండి, నేను ద్రాక్షరసం తెప్పిస్తాను
మనం తృప్తిగా మద్యం త్రాగుదాం!
ఈ రోజులానే రేపు ఉంటుంది,
ఇంకా మంచిగా ఉంటుంది” అంటారు.