కీర్తన 13
సంగీత దర్శకునికి. దావీదు కీర్తన.
1 యెహోవా, ఎంతకాలం నన్ను మరచిపోతారు?
ఎంతకాలం మీ ముఖాన్ని నా నుండి దాచిపెడతారు?
2 ఎంతకాలం నా ఆలోచనలతో నేను పెనుగులాడాలి?
ఎంతకాలం నా హృదయంలో నేను దుఃఖపడాలి?
ఎంతకాలం నా శత్రువు నాపై విజయం సాధిస్తాడు?
3 యెహోవా నా దేవా, నన్ను చూసి జవాబివ్వండి,
నా కళ్లకు వెలుగివ్వండి, లేకపోతే నేను మరణంలో నిద్రపోతాను.
4 “మేము అతన్ని ఓడించాము” అని నా శత్రువులు చెప్పుకోనివ్వకండి,
నేను పడిపోయినప్పుడు నా శత్రువులను ఆనందించనివ్వకండి.
5 అయితే నేను మారని మీ ప్రేమను నమ్ముతున్నాను;
మీ రక్షణలో నా హృదయం సంతోషిస్తుంది.
6 యెహోవా నా మీద దయ చూపారు,
కాబట్టి నేను ఆయనకు స్తుతి పాడతాను.